Mipi kan dinhmun le Ralkap lam dinhmun – Saya James Thang - Falam Online Media\nMipi kan dinhmun le Ralkap lam dinhmun – Saya James Thang\n“Buainak lam kan pan sinsinding a bang”\nKan Rampi buainak thu thawn pehpar in keimah ten hitin duhthu ka rak sam. “Ralkappawl in kan ti sualpang tiin Mipi hnen ngaithiam dil inle 2020 Election result kha pompi sal in Daw Aungsan Suhkyi le President U Win Myint tel in an kai mi zaten thlah ṭheh sal sehla Daw Aungsan Suh Kyi hoha mi NLD Cozah khal cun Ralkap pawl an thil tisualmi ngaidam inle daan vekin Cozah kut hnuai ah um tir in an barrack ah thlung tir sehla Ram hrang a va ṭha ding ve” tiah duhthu ka sam rero nan ka duh thusam mi le a kim thei ding a banglo ih kan Ram cu buainak lam kan pan sinsinding a bang.\nRalkap lam nih tita cengmang ti ah neh daanding a phunphun hawl in a neihmi hriamhrei ṭhaṭha hmangin neh tum in ṭan an lak ding vekin Mipi lam khal nih neh tengteng ding ah an neihsun hriamhrei suah in a phunphun in ṭan an lak ve ding ticu a fiang. Nikhat hnu Nikhat a buai sinsin ding ih Ralkap lam khal in Martial law ( စစ်အုပ်ချုပ်ရေး) an puang leh ding zum a um.\nRalkap lam din hmun\nRalkap din hmun cu nikhat hnu nikhat a sia vivo. Aana an ting ve ten 1988 buailai vekin Mipipawl cu ṭih dingin Kap, kai, hrem ih awlaiten neh zetih ukbet le 1958 ih အိမ်စောင့်အစိုးရ vekin Rampi kai hruai a tum mi a sinan Mipi an fimtuk zo ih a tumvekin a hlawhtling theilo. An ruat baanlomi CDM cangvaih nak an tong ih an kham theilo.\nLeitlun Ramkip nihle Cozah ah an pomlo hlei ah Ramdang ihsin Kawlram ah Investment tuahtu Company tumpi 57 lenglo le Ramsung Company tumbikpawl Kanbawza telin Company 100 lenglo nih Ralkap thawn hnattuantlang an tumlo thu an puang ih Bankpawl khal an khar ttheptthep. Rampi Central Bank ah le Poisa a um lo ti a si. Ramdang ih ummi poisa le piakhat hman an suah thei lo.\nRamsung hriamhrei kaipawl inle Cozah ah an pom ve lo ih KIA le KNU cun kap an thok rero zo. Cozah hnattuanpawl ih CDM le a cak sinsin vekin GZ pawl an phur sinsin ih sandahpiah a kham thei nawnlo. Ralkap cun Plan A,B, C tiang a nei ti a si ih plan B nak Martial law (စစ်အုပ်ချုပ်ရေး) a puang men thei tiah thu a leng. Martial law an puang le tuhnak in Ralkap an cian sinsin dingih mithi khal an tam sinsin ding.\nKawlram khua tamsawn Sizung ah Ralkap pawl cun Minapawl lohtheihlo in an dawisuak ih Tlawng inn thawn a pahnih in um hmun an khuar. A san cu Martial law a puang tum ruang ah (or) USA nih Vanzam thawn kap ding an phang ruang ah an relh a si ding tiah zumhmangin an rel.(International law ah Sizung le Tlawng inn kaplo ding tin a um). An rinsanmi China le Russia inle an phatsan vivo thlang. Ralkap hrang ahcun an hmaikhua a pit vivo ih an hrang ah awloksong za cu a si ko. Asinan dungsip cu an tum lo.\nMipi lam din hmun.\nMipi lam din hmun hi a ṭha sinsin. UNSC cun Ralkap pawl tlun ah China le Russia ruang ah napin demnak Ca a suahlo nan Ralkap pawl ih cangvai daan ṭha an tilo thu le an kaimipawl suahsal dingin Ca cu veihnih tiang a suah zo. Ramsung ah CRPH nih napin ṭan a lak vek in ramleng ah Dr Sasa te pawl in napin ṭan an lak ih an thiltuahmi a tluang vivo.\nLeitlun Ram tam sawn nih CRPH an pom ih Ralkap an dem. CRPH cu a cak sinsin ih alang Cozah a din ih alang President khal a khant zo. Reihlan ah Federal Democracy Daan hrampi tuah inle Cozah thar dinih Federal Ralkap nei dingah a cangvai rero.\nMipi lam khalin Ralkap pawl ih an duhduh ih that le kai le thawi tuarlo dingin mah le neihmi hriamhrei thawn mah le mah humhim aw ding ah an ready zo ih CRPH khal cun mah le mah humhim theinak ca official in a suah zo. CDM cangvainak a cak sinsin ih Palik CDM lut khal an tam sinsin. Mipi an cak le Ralkap lam khal in CDM an lut leh ding zum a um. Nehnak cu Mipi lam nih a co hrimhrim ding.\nUSA, UK, Japan, Singapore le a dang rampawl nih Kawlram ih um an mipipawl mah le ram ah an hruai tlung rero zo ih Kawlram sung ah Kap le do awnak a suak men thei tiah Kawlram a thlirtupawl cun an zum. Kawlram Democracy pitling ngahnak ding ah Thinsen luang cu a ṭul ko hmang.\nMipi kan zaten Pathian rinsan le thlacamnak thawn lungrual zetin ttangtlang uh si. Pathian kan lam ah a ṭang. Kan neh tengteng ding.\n← Mino pahnih kai dingin Falam palik in thu an suah\nParalṭha Salai Cung Lian Ceu i ruak an vuiliam →\nA ṭoih thluh zomi CNDF ralkap 2 pawl ih ruak an phorh suak\nHakha ih Dalan pakhat meithal kap tuar ….\nSeptember 23, 2021 September 23, 2021 Ni Hnem Sung 0


ZAIHLA - S. Kei Uk/Klirlungz - Chinland Today Media\nZAIHLA – S. Kei Uk/Klirlungz\nWilliam Blake (1757-1827) hi lar-awknak hmu phahphah le hmailam thu simcia thei vekih rel a si. Kum 4 a ti ah Pathian a hmu ih a raak tthuttthi dah an ti. Cun a kum 8 kum ah thlawh-lai ah vak in, vancungmi hlirih khat mi thingkung a hmu.\nCui thingkung ih hngettekpawl cu vancungmipawl ih a tleu mi thla ruangah arsi bangin a tleu ttheh si hmang. Rethei sungsuak ti fam cu, tlawng a kai thei lo. A nauhak laiin, a pa in lungkherthiam hnenah ret in lungkher hna a ttuanter. Zuk khal a suai phah. Kum 12 a ti ihsin bezai ngan a thok.\nCazirlo a si nan, khawruahnak hriamzet le fimzet nei mi a si. Kum 26 ah, fala hmeltthazet, Catherine Boucher cu nupi ah tthi. Cule, a nupi ih bomnak in Songs of Innocence ti mi bezai bu, kum 32 a ti ah a suah. Cui hnu kum 5 ah Songs of Experience ti mi bezai bu a suah lala. Asinan, a biazai hi, amai damlai ah mi ih theih a hlawh ban lo. Lehhnu ih an run lakkhawmsal hnu lawngah a rak ropitzia theihsuahsal a si ih, a biazai cu a sung ihsin phorhsuah mi rothil sunglawizet bang tukah an hung cangsal.\nAnd tasted all the summer’s pride;\nThen stretches out my golden wings,\nHe bezai hi kum 14 a kim hlanih a ngan mi a si an ti. A pawnlang tei’ zoh cun vate pakhat ih thu rel mi men a si. Vate cu, tthal ih mawinak le hmuinak hmuahhmuah ceen in lo fing khat hnu fing khat ah nuamzet in a tlang. Cuti’n, duhdawtnak siangpahrang fapa a tong. Cui’ siangpahrang fapa cu vak menmen si lo’n, sun ni tleu mawi lakah vate pel phunih vak a si. Cule, Liliy le Rose pangpar thawn vate cu a leem. Lily cu a sam ih ton dingah, Rose par cu a mittlang ceinak dingah a si.\nSiangpahrang fapa cun vate cu a aipuannak phunkim an keuhnak par hmun mawi sungah a hruai. Cui’ a hmuan sungih keuh mi, siangpahrang fapa ih aipuannak pangparpawl ih daidaw ruangah vate thla cu a ciin ttheh. Ni ling in a thinhengnak awhro khal a puakkuaiter. Cuti’n vate cu duhdawtnak siangpahrang fapa ih surthang in a awk. Vate cu cir ah khum tahratin a hlasak lai cu to in a ngai ttheu. Cir sungih a um lai cu lehpi in a hnihsan ih vate cu thla a pharh ve ih zalenzet in a zuang thei nawn lo ti a hmuh tikah siangpahrang fapa cun zokzetin a sisiau men.\nNauhak ngan mi bezai ah cun a tawk nasa. ‘Vate’ khi ‘Fala’ relnak a si ih, falapawl pasal an neih ih an zalennak hlo thluh ko rekbet an si thu relnak a bang. Tui sun ni tiangah nupa karlakih minu dinhmun a siatzia rel ding tamzet a um ko ding.\nEden hmuan sungih sia le ttha theihnak thingrah ei hmaisatu Evi kha Pathian in a cam bese deuh cuang maw, mipa hnakin dinhmun niamdeuh ih a sersiam hrimhrim ruangah henha, minu dinhmun hi mipa hnakin a niam hrih lai nasa. Minu le mipa tluktlanawknak thu khal nasazetih ausuah rori a si. Kan Laimi minupawl khal hlan san thawi’ tthim cun tui san ah right (nawl) an nei tamzet ding nan, mipa thawi’ tahtthim ci a si hrih cuang lo. “Nunau fahranih a va zak lo ve,” “Nunau ah cun a tawk nasa,” tivek ttongkam kan hman tikah, theihthiam lote’n, minu dinhmun kan ret niam lai tinak a si. Ziangruangah minu hi mipa hnakin an hminsiat a ol. Mihur ciocio, ziangruangah mipa hur hnakin minu hur kan ngainep cuang? Thutthentui’ thinlung ruangah a si ko ding.\nJesuh Krih hmaiih uirenu an rak hruai laiah khan, ziangruangah uirepa kha an rak hruai ve lo? Mipa a si ih a cakvak deuh ruangah an kai man lo maw, mipa hi uire ah an rak siar ve lo? A san a um ko ding. Tui san ah nupi nei cingih minu dang ihpi rero mipa an um ko nan, mak kan ti tuk lemlo a bang. “Mipa a si si,” ti san men an si. Amahlawngte, pasal nei lai minu cu mipa dang thawi’ an ihtlang thu theih a si tikah thubuai a ol-ai nawn lo. Uire ciocio, bangaw ding a bang nan! Bible sung, Thukham Pahra sungih ‘Uire hlah’ ti mi hi minu hrangih pek hleice mi a si kei maw tiah ka ruat.\nCun, nupa karlakah thubuai a um ih tthenawknak a suah tikah, kan Lai daan cun, minu hrangah covo a um lo. Minu cu amai’ thu ih a tlan tikah a ken mi thingkuang le hnipuan pawl lawng tlunkirsal ding a nei. Mak mi a si le a man khirhsal a si. Kum hnih-thum sung pasal tei’ innsang hna a ttuan man co mi a nei lo. Sumpai le thilri a co lo cu thuhran, a tikcu-caan cem liangluang, a lak menih cang dingah a ui-um tuk. Kum hnih-thum sung hnattuan in bom man ti in awmang tawk sumpai lole thilri pek ve an phu in ka thei. Kan pe siang ngai maw cu?\nZalenzet mi fala, pasal a neih tikah a zalennak hrekkhat hrawng cu a hlo a si. A pasal cu a duhduhnak ah vak in fala a hawh rero thei laiah, minu hrangah cun tlangval lehpi le duhduh caan ih lenvah a thiang nawn lo.\nLai ni zungceu sungih leng mi,\nDuhnak lal fa a hmuhngah tiang;\nTthal ih hmuinak ceen ih len khi,\nThlawh-lai tin fang detdo’n nuam sing.\nMittlang ceinak ah Rose sen mawi,\nLili i hmuh ka sam hrangah;\nA par hmuan mawi hrawh in i hruai,\nHlimnak hmuah an keuhnak sungah.\nThla i hnawnter Thawilak daidaw’n,\nNinu’n a mut ka hrosuan aw;\nHreng ah i awk sur pat thawn,\nA sui cir ah i khum ngan maw.\nTo in ka zai theih lai a hiar,\nHnihsan menih lehpit i cak;\nKa sui thla te pharh in ka zar,\nKa hloh zalenh i sisiau tak.


Chin TV Kumkhat Kim Lawmnak Nei - Chinland Today Media\nChin TV Kumkhat Kim Lawmnak Nei\nAugust 3, 2013 12:24 am·1 comment\nChin TV International tuanvo neitu pawl ih hohanak in, August 1, 2013 ah FCCI Biakinn ah “Chin TV Kumkhat Kim Lawmnak” cu nuamzetin tuah a si. Chin TV a duhdawttu le tha a petu mi 20 hrawng suakkhawm in lawmnak hi neih a si.\nCankaitu Mai Iang Nei Mawi in a hruai ih, Chin TV kumkhat kim lawmnak ih ratu pawl hnen ah lungawithu a sim hnu ah Rev. Hre Mang in thoknak thlacamnak a nei. Cumi theh in, Chin TV Chairman, Peter Thawng Hmung in lungawi thusimnak a nei. Chin TV a rak din ihsin tuini tiang thapetu le zohtu parah lungawi thu a sim ih, hmailam khal ah Chin TV tha pe vivo dingin sawmnak a nei phah.\nCumi thehin, Chin TV Excutive Producer, Pu Van Tuah Piang khal in Chin TV kumkhat tiang tluangte ih a feh theinak par ah thapetu mipi pawl hnen ah lungawi thu simnak a nei. Chin TV a rak din pekte ahcun, zohtu hi mi malte an si nan, tu ah cun mi tamzet in an zoh thlang ih, Chinmi pawlin lamzin khat ih leitlun thuthang theihnak a si ruangah thape vivo ding khalin sawmnak a nei.\nRev. Hre Mang in thutawi simnak a nei peh. “Laimi pawl hi hmun dangdang ah kan thendarh aw theh ih, hmunkhat te ih kan mit a tonawk theinak, kan thinlung hmunkhat ih in funkhawmtu thabik pakhat a si mi cu Chin TV hi a si. Himi hmangin leitlun in Chin kan um ti an thei ding. Tulai mino tamzet, ramdang ih thleng pawl khalin Chin TV hmangin Lai tong an thei vivo ding” tiin simnak a nei.\nRev. Albert Kap in Chin TV hrang hleice thlacamnak a nei. Salai Tuan Ling Thang in sumpai dinhmun report a neih hnu ah, Chin TV ih tuantu pawl hnen ah, “Zianghman ngahmi nei lo ih tuan nan si nan, Laimi hrang ah thiltha tuah nan si. Cawllo in peh vivo uhsi” tiin forhfialnak a nei.\nCumi theh ah, Chin TV team le mipi hnen ihsin lungawi thu simnak le thucahnak an nei hai. Salai Justin Sang Hrin Thang ( Chin TV Manager ), Salai David Nun Tho ( Chin TV Chief Editor ), Salai Johny Silas ( Indiana Chin Community Youth President ), Salai Caleb L Ci Luai ( Chin TV News Correspondent & Chinland Today Editor ), Rev. Caleb Biak Lal ( Pastor, Revival Baptist Church of Indianapolis ) le Steve Ward ( Chin TV Production Manager ) pawl hnen ihsin thutawi simnak, lungawi thusimnak le thucahnak pawl an nei.\nChin TV suah theinak ding ih inn siangzet ih hlan / san theutu Salai Justin Sang Hrin Thang ih Nu le Pa hnen ah, Chin TV cun lungawinak langternak ah “Lungawinak Capi” pek a si. Cun, kumkhat sung taima le thathozet ih rak tuantu Chin TV team pawl hnen ah lungawinak laksawng khal pek a si. Cumi theh ah, Chin TV kumkhat lawmnak can kharnak ah Rev. Caleb Biak Lal in thlacamnak a neih hnu ah, Chin TV Kumkhat Kim Lawmnak rawl eitlang a si.\nChin hrang ih kan tulzetmi Media hnatuannak hi kan nei malzet lai. Tu ah, siar theih ding cun Chinland Today, Chin World le Vancungthaihlio pawl lawng an si ( A dang khal blog cu a um an um nan, thuthang thlah ngaingai an tam lo ruangah hitin ngannak a si ). Cun, TV hmang ih thuthang, Lai Tong rori ih phuangtu hi Chin TV lawng a si hrih lai. Chin TV cu kumkhat tluangten a feh zo ih, hmailam ah Chin zate ih kan tulbikmi a si lai ding ruangah, leitlun hmuntin ih um laimi zate in Chin TV hi tha kan pe cio pei uh.\nMai tohmun men ihsin midang soisel ih relse rero tu men si lo in, tlinlonak pawl sawn kha sim thanaw in tuantlang ding kan si. Chin TV in hna a tuannak ah, an tong dan, an thuamawkdan, an TV quality le thildang ah na lungkimlonak a um a si ahcun, na kiangkap pawl hnen ah relse mai lo in, anmah hnen ah ruahnak tha pe aw. Laimi in leitlun kan tlanlen theinak, TV hmang ih thupuangtu Chin TV hi thazang kan pe vivo pei uh.\nChin TV Team\nExecutive Producer : Pa Van Tuah Piang\nManager : Salai Justin Sang Hrin Thang\nEditor In Chief : Salai David Nun Tho\nEditor : Salai Ngin Za Pum\nProduction Manager : Mr. Steve Ward\nProduction Assistant : Salai Sang TIn Khup\nProduction Assisttant : Salai No Lian Mawi\nProduction Assistant : Salai Jacob Lenhrin\nNews Correspondent : Salai Caleb L Ci Luai\nNews Correspondent : Salai Thang Luai\nAnchor : Salai Ngun Sui Lian\nAnchor : Mai Iang Nei Mawi\nAnchor : Mai Cer Sin Par\nAnchor Mai Ngun Sui\nTreasurer : Mai Van Lal Par\nWeb Admin : Salai Aung Kyaw\nChairman : Salai Peter Thawng Hmung\nFinancial Secretary : Salai Tuan Ling Thang.\nMember : Rev. Hre Mang.\nMindat ah Pasal in Nupi ih Baan Nam Thawn A Sat Sak\nComposer’s Musical Night Thluangten Tthehsuak!\non August 4, 2013 at 11:30 pm\nChin TV nan ti tha zet lungawi um zuam sinsin hram uh.\nNan tuah mi pawl an tha zet cu mi lak in ruah nak fate lo pek ka duh mi cu\n1. Thu suh nak (Interview) nan tuah can ah tong cawhrawi lo thei hram uhla chin tong nan ti vek in chin tong te lawng si ringring sehla example, ok,alrigh ti vek hnuaihni le a dang tete khi tel lo thei sehla.\n2. Thu suh nak (Interview) nan tuah tik ah thu sut nak tin kim zik te in “In sim thei pei maw” ti mi khi um lo sehla. Lei tlun pumpi huap ih media a si mi BBC, CNN ti vek pawl ih interview an tuah mi kan zoh a si le “In sim thei pei maw” ti mi khi theih ding a um lem lo ih kha vek mal kha ngai dan tla a dang lam in hmual a neih dan tla a dang lam deuh ding tin ka ruat.\nHmai lam ih Chin TV than soh ding a duh zet tu le tha pe ringring tu si nak in kei mai ruah nak; Tlak sam nak kan sim awk nak lawng in kan rem aw tha thei ding ih hmai lam ah than so nak ah kan hmang thei ding ti ruah san nak thawi ka ngan mi siih. Ngai nuam nan ti mi le ngan sual ti mi a um pang asi le ngai thiam ka lo dil cih.


CBANA Hohanak in Khrihtian Nauhak Zirlaibu Suahnak Le Zirhtu Pawl Thuzirhnak Nei - Chinland Today Media\nFebruary 2, 2016 2:11 pm·0 comments\nTraining Kaitu Bur Zuk\nChin Baptist Association, North America ih hohanakin Sunday School Teacher pawl cu Bethel Chin Baptist Church, Indiana ah, January 29-31, 2016 tiang Pathian thu zirkhawmnak an neiih kohhran dangdang ihsin zirhtu saya mi 127 in a cemtiang an zir suak. Nauhak zirlai cabu khal an tuahsuak tiin thu don a si.\nPastor Thang Moi, CBANA, Christian Education Department, Secretary cun hi mi thuthawn pehpar in, a facebook ah hitin a tarlang ‘Sunday School Zirlai Cabu, suah thei dingih lam in hruaitu a cak kan Pathian a hmin ka thangthat a si.’ tiin le tawlreltu pawl hnenah lungawi thusimnak le lawmnak ca khal a tarlang.\nCBANA lairelnak ihsin mino thangthat hlabu, nauhak zirlai cabu pawl hi suah dingih reltluk mi a si. Nauhak zirlai bu pawl tawlrel suak theinak dingah Rev.Dr.Thian Nun Piang sawm in Consultation khal Chin Baptist Church Huston ,TX ah an tuah tithu khal a tarlang tel.\nA vei khatnak hrang ih tuah mi, hi zirlai cabu pawl hi thlaruk sungih tuahfel theh mi a si ruangah, duhthu sam lo zetnak khal tampi a umding titla in Pastor Thang Moi cun a rel ih, hi zirlai cabu ihsin nu le pa pawl in fanau pawl hnenah Pathian thu tamsin an fah theinak a si ding khal a duhthusam a si thu a tarlang.\nKhrihtian nauhak zirlai bu hrang ih tawlreltu pawl cu; Primary – Sayamah Thawng Nei Kim (Naw Eh Phaw), Intermediate – Sayamah Joy Debbie Lyan, Junior – Sayamah Deborah Sui Khin Mawi, Senior – Saya Billy Lal Thlen Lian, Rev. Dr. Thian Nun Piang, Rev. Mangh Kheng BiakCeu pawl tla an si. Rev. Johseph Run Cung Mang in cala rem/zoh felnak a nei. Cabu namsaktu – Salai Ma Ram (Salai Mitthli), A kawm zuk nganzuktu – Salai Zuunphur pawl an si.\nCBANA sungtel Kawhhran (33) sungah (27) ihsin mi 127 an tel.#\nCBANA Khawmpi Zawhtu Ding Mipi 2000 Tluk Si Ding Zum


Sabek le Cumkheng Santhar Tlan Zuamawknak - Salai Ayete (Vankau) - Chinland Today Media\nSabek le Cumkheng Santhar Tlan Zuamawknak – Salai Ayete (Vankau)\nSabek le cumkheng tlan zuamawk thu hi kan sentet lai ihsin zo cio in kan rak thei in kan zirdah cio ding nan, tui kan santiluan thawn milaw in an santhar tlan zuamawknak thawn zirkhawm ding thar, kan neih mi tete run tarlang sehla.\nHi zuamawknak cu kan theihcia a si ruangah run simfiang nawn lo mai sehla. Tlan a cak zettu, Sabek a itthah ruangah ti hniamhno ten hmai a nawr tentotu Cumkheng cun a rak neh ta riai.\nHi tawkih kan zir dingmi cu “Nuamhnai te’n kan zuam tento asile kan hmuitin tumtah kan hlawhtling thei” ti hi a si.\nA voikhat zuamawknak ih a sungtu, Sabek cun azet ruangah a hlawhtlinglo ti theiaw in Cumkheng hnenah tlan zuamawsal ding cun a vung sawm. A voikhat zuamawknak ih a nehtu, Cumkheng khal cun mizepa Sabek cu awlai ten ka nehsal mai ding ti’n a rak lungkimpi mai.Sabek cun cawl huahhi le it mai loin nasatakin le a tha neih suah tahratin a tlan ruangah Cumkheng cu awlai ten a neh mai.\nHi tawkih kan zir dingmi cu “Thungaithlak suah le ti hruthro ih a zuamtu cun nuamhnai te’n ti tento ih a zuamtu a neh thei” ti hi a si.\nSabek bangih rangzet le cakzet ih tlan theilotu, Cumkheng cun ahlan vekin a zuamsal le ziangtilam khalin a nehsal thei nawn lo ding ti a theiaw ngah. Cuticun, Sabek inn ihsin pengkhat hlatnak hmun ih a ummi, amai inn thlen tiang tlan zuamawsal ding cun Sabek cu a vung sawm ve. Sabek khal cun mah le mah zumaw zet cun a rak lungkimpi mai. Sabek cu Cumkheng ih inn lam pan in cakzet cun a tlan lala. Asinan, rinloparal ah tiva tumpi pakhat a vun hmuh cun a cawl dukdi. Tivaral ih Cumkheng inn cu a hun hmuban nan ziangtin tiva ka kan thei ding ti, tivakap ah cawlphah in a ruat cuahco. Tingaihnak a thei nawn ta lo. Culaifangah, Cumkheng cun Sabek vun tan tahratin le tivapi cu vun leuh tahratin a hmuitin a hlensuah ta riai. Sabek a sung lala!\nHi tawkih kan zir dingmi cu “Kan talent, kan thiltitheinak kan theih ding a thupi. Cun, cui kan thiltitheinak cu a tikcu teih a hmandan kan thiam a thupi fawn”\nSabek le Cumkheng cun zo in ziangvekin thiltitheinak a nei ti fiangten an theithiam veve thlang. Tuitum cu Sabek inn ihsin Cumkheng inn thlen tiang kan pahnih ten kan tlan tlang le can ziangmawtawk sungah kan thleng tlang thei ding ti’n zuamaw ding cun an lungkim veve. Cuticun, Sabek cun tiva thlen tiang Cumkheng cu pawk phah in a tlan. Tiva an thlen veten, Cumkheng cun Sabek cu a liang parah phur phah in tiva cu a kan ve. Curuangah, an pahnih ten an hmuitin tumtah cu rangzet le cakzet in can reilo te sungah an hlensuah thei mai.\nHi tawkih kan zir dingmi cu “Mipakhat fingfing in kanmai tawkten thiltitheinak kan neih cio hi a tha. Asinan, pawlkawm pakhat neihkhawm in le kutkaiaw derhdo ten kan zuamkhawm lo asiah cun kan thiltitheinak famkim ten kan hmangsuak thei lo. Ziangruangah ti le, kanmah ten kan tuahsuak theilomi thil hrekkhat hi, midang cun an tuahsuak thei ruangah a si” ti hi a si.\nHminsin: Nyi Nyi (Thanlwin) ih nganmi, The Voice Weekly Journal sungih ta a remdan in lehmi a si


Miss The Hakha Post 2017 An Diklonak A Lang Sinsin - Chinland Today Media\nFebruary 7, 2018 4:22 am·0 comments\nMiss The Hakha Post 2017 diklo zet ih pakhatnak, pahnihnak pawl mark an pek mi thu ah mipi hnenih simfiangnak lam siloin bulpak parih phubalaknak lamin an fehpi. An sualtuah mi thup an tumnak lamah an hriltlindan ih a diklonak a lang sinsin.\nMiss The Hakha Post 2017 ih telthei cin ding timi mipi hmaiih an than mi cu a sanlan pi 5’- 4” ih sangmi a si ding ti a si. A zuamtu mi 8 lak ihsi mi 2; Genevieve Van Iang Mawi le Zin Mar Moe pawl hi pi 5’ -3” veve lawng an si.\nChinland Today Media ih a ngan mi thu ah Cung Cer Cin cu pehtlaiin Chinland Today Media ih thuthang a ngan mi thu ah Chinland Today Media cu sualpuh ding hawlin, Chinland Today hotu Salai Van Bawi Lian sawn riangri an soisel.\nCui hleiah an Facebook Page ah ‘miphun thleidannak naazet ih a latu’ tiin a puh ih, ‘Chinland Today Facebook page ah dik lo zetin in mualphoh’ tiin an ti hrih bet.\nAsinan CT Media ih an diklonak tiih an phorhlang mi; LIKE peknak thu ih an Mark pek dan thu ahcun relfiang thei mi le simfiang thei mi zianghman tuhrih tiang an nei lo.\nMiss The Hakha Post 2017 Ih Diklonak Pawl\n1. A teltu ruang saanlam tahnak an rikhih miih kimlo mi rori an tel ter.\n2. Mark pek danding an timi vekin an pe lo.\n3. LIKE petu an siar dan a dik lo.\n4. Duhsak hleice neiin zuk tamle mal an tarsak mi a um.\n5. Zuk tinih an tarmi ihsin LIKE an siarsak nan tluktlangten zuk bangawk in an siarsak lo.\n6. Pakhatnak le pahnihnak hnakin pathumnak nu in LIKE a ngahtam sawntiin thuphan an phuah.\nCYO Ih Sawm Mi Moe Moe Le Thawng Bawi US An Thleng; Mizoram LADC Khuallian Ding


LAIMI LAI PATHIAN LAI NUNPHUNG - Hre Mang\nLAIMI LAI PATHIAN LAI NUNPHUNG\nLAIMI, LAI NUNPHUNG, LAIPUAI, LAI PATHIAN\nLaimi pawlin nganmi thuanthu kan neih lo tikah theihban cin le simsawng mi thuanthu zohsal asile kan dunglam kum zakhat sungah tuisan minung tlukin thuanthu thleng awknak, vahvaihnak kan tawng dah lo tisehla a sual lo ding. Zumnak lamah rirai biaknak ihsin Khrihfa kan cannak, uk awknak lamah mahte uk aw mi ihsin Mirang kuttangah, Mirang kut ihsin Kawl Ramkulh kuttangah kan thlennak, ca nei lo ihsin Bible siar ding tiang kan neihnak, cazir lo ihsin phunsang tlawngta le cazirnak, tvp, pawl hi tuihlan kum zakhat sungah Laimi thuanthu tleng awknak danglam zetzet ansi. Sihmansehla, tuisan minung pawl leitlun killi ah vahvaihnak hi Laimi thuanthu ah a um dah lo mi le leilungpi a damsung poh cu Laimi thuanthu danglam tertu thleng awknak maksak asi. Culailakah, tuisan minung pawl hi thleng awknak can, Laimi thuanthu can khirhkhan sungah kan tlangleng rero lai fang asi. Tuisan minung vahvaihnak in a hngawng kauhzia cu fimthiamnak, pursum leilawn ei hawlnak, nunphung le biaknak lam tiangin a hngawng in a danglamter. Cutin thuanthu thleng awknak laifangah a cangmi thil pawlin hmailam saupi a thleng lai dingmi Laimi thuanthu nung a danglam ter rero ruangah tuisan minung pawlin nasa zetin thuruatkhawm, ttangtlang in santiluang in kan miphun thuanthu a fen rero mi ah thimlakah kan duh lo zetmi, kan tesinfa pawlin an tawn lai dingmi pawl hmuhcia thei mi hrang timtuah cia in kutkai in ttangtlang in tuisin lamzin rak sial cia thei mi, ralrin cia thei mi ralring cia in kan miphun thuanthunung cu kan miphun Pathian cawimawitu, kan miphun cawimawitu, leitlun milai thuanthu ah a ttha le sunglawibik kan thawhsuah ve thei nak ding hrangah le kan tesinfa lungawi zawngin kan miphun thuanthunung cu herliam, herkawi ter thei dingin kawhhran hruaitu, vengsung pawlkom hruaitu, mibur, mipi le pumpak zapi ten mah le tuanvo le ti thei tawk zuam tlang tento cio ding a tuliza ka tarlang duh mi asi.\nRamsa le rannung pawl khal anmai phunpi pawl thawn a bur in an um. Laimi pawl khal leitlun miphun dang pawl vekin leiram, nunphung, kaihhruai awknak, biaknak, le pawlkom awknak nei in a bur in um khawmmi kan si ve. Khawzing Pathian thlazapnak hnuai ah, kan pupa pawlin thisen thawn kan miphun, kan thuanthu, leiram le nunphung cu an rak kilkhawi ruangah tuisan minung pawlin a tuvekin miphun pakhat dinhmun kan din thei nak asi. A tikcu a kim tikah Khawzing Pathian in A Fapa thisen ih thlennak rundamnak Thuthangtha cu in theihter tikah Khrihfa ah kan rung cangta. Khrihfa kan can thawknak hi kum 100 lailawng asi hrih. Kan pupa san lai ihsin Laimi pawl cu Pathian nung betu an rak si. Pathian cu a nungih milai hnakin huham cahnak a nei ti khal an rak zum. Nunphung lamah dingfelnak kenkawhtu, senpi vangtlang kaihremtu mibur khawruahdan (collective conscience) in a rak uk aw mi an si. A sia a tha timi milai nuntudan cangan mi an rak nei lo nain senpi vangtlang lungsungah senpi nuntu ziaza mawi le pom theih theihlo cin milai nuntu ziaza pawl cu fiangzetin rikham an rak nei. Milai pakhat cio in miphun, ram, nunphung, le miphun thuanthu humhim dingah ttuanvo tumpi an liangparah an rak suang cio. Anmai insang ttuanvo hnakin senpi vangtlang miphun thuanthu humhimnak cu a thupi sawnah an rak ret ih cutin senpi vangtlang hrang thatnak tuahtu cu an cawisan ngaisan mi an rak si. Curuangah Khrihfa kan si hlan ihsin “Laimi” cu rinsan tlak, pa raltha, taima, thupifun an rak si. Khatlam zawngin kan sim asile, Fapa Zesu Khrih an rak theih hlan ihsin Pathian nungin Laimi pawl thinlung sungah A tumtahmi hrangah timtuah cia in miphun thuanthu dung le hmai in A rak hruai rero zo ti theih asi.\nAsile, santhar leitlun khawmual kiltin pehtlangsan (age of globalization) ah leitlun killi ihsin ziangtin kan miphun thuanthu cu a thabik in kan kilkhawi dingih kan miphun Pathian kan cawimawi thei ding? Leitlun miphun dang pawl nunphung le nuncan ziaza ttha lo lak ihsin siseh leitlun lennak le thlemnak lak ihsin ziangtin kan miphun kan humhim dingih leitlun canpual ttha lakah ziangtin tluse loin hnget zet le dingzetin kan ding thei ding? Leitlun killi ihsin ziangtin kan miphun thinlung hmunkhat te ah kan fumkhawm aw dingih santiluang thuanthu ttha lo satan hmanrua pawl do in ziangtin Pathian duhnak hawlin thiltha kan tuah tlang thei ding? Mit ih hmuh thei mi le thinlung in a cak hiar mi nuam a timi pawl lak ihsin ziangtin a tha le a sia, rahttha a rah dingmi le siatnak a hring suak tu thil pawl ziangtin santhar milesa pawl hnenah thleidan thiamnak nei thei dingin kan zirh ding? Mibur le miphun thinlungah kan miphun thuanthu lamzinpi fiangzetin ziangtin kan hmuhter thei ding? Sut cawklo sancawk lo thusutnak in tuisan minung pawl nitin kan hmaika ah in zuam ringring asi. Kan pupa pawlin manghmanah an man ban lonak ramah kan thlengih an suangtuah ban lo mi santhar hmanrua le bugnrua tthatha kan hman thei rualrualin kan pupa pawlin an rak ruahban lomi thusuhnak pawlin santhar minung pawl nitin inzuam ringring asi. Thuanthunung inzuamtu parah kan miphun in nehnak thantar thawn leitlun khawmualtin ah kan tlanlen ve thei nak dingah a hnuailam vekin thu malte ruat hrih hnik uhsi!\nHmin: Laimi=Chin: Ramsung ramlengah siseh kanmah te kanmai ttong in kan sim awk tikah “Laimi” timi hi (Falam, Hakha le THlantlang in) hman tlangpi mi asi. Ramleng kan thlennak kipah siseh ramsungah siseh lairam sungah mahte hmin lam awknak ti lo ahcun hmin kawh awknak ah “CHIN” timi hi international ih kan hmin hman tlangpi mi asi a tha. USA ah Chin pawlpi kan rak din lai khalah (2002) sun ni hlawh kan relkhawm mi le upa pawl lungkim tlang mi asi. Ramtthen hmin “Falam” timi le ramtthen sung kawh awknak “Laimi” timi hnakin “Chin” timi hi khuitawk hmun khalah kan miphun hmin “National Identity” ah kan hman vivo ding a thupi. leitlun hmun dangdang a thlengmi, laimi tefa pawl anhaiza in hmun hrekkhat ah “Zo ka si?” ti thei aw loin anhaiza in a um an um rero zo. Kan tesinfa pawl, leilungpi a dam hrih asile, ziang miphun ka si ti an fiang awk ih kan nunphung, le milai nunthuthlung an kenkawh mi pawl khal kan miphun le kan miphun Pathian thu vekin si thei dingin tuisan minung pawlin zirh le kaihhruai ding ttuanvo tumpi kan nei asi. Curuangah, biaknak, vengsung pawlkom, le mibur cangvaihnak tintian ah a bur ih cangvaihnak kipah “Chin” timi miphun hmin (National Identity) kan hman vivo a thupi. Cutin tong cikhat ttawm aw tu pawl lawng cangvaihnak ihsin Chin miphun zapi huap lungput dik le pehtlaih awknak, miphun pakhat sinak langter vivo ding khal thuanthu in miphun hruaitu le mipi hnenah a phut mi a si fawn.\nPawlkom: Leitlun killi ah a thleng mi Laimi pawlin pawlkom, biaknak, vengsung (social), rualpi kawmrual, phurtlang nei, tvp, pawlkom le sihcih awknak a tam theibik neih vivo a ttha. Ramkhat sung, bialkhat sung, ramkulh, tlangkulh, le leitlun khawmual huap tiangin khuitawk le khui ram khalah Laimi umnak poh ah vengsung pawlkom, biaknak, le phur hleihluat nei mi pawlkom din vivo in sihcih awknak neih ding hi a tultuk mi, thuanthu bungrua thatha thawn santiluang ih siatbalnak rikham theinak lamzin umsun pakhat asi. Laimi pawl leitlun killi ramtintian ah kan vahvaih ruangah kan miphun kan hlo theh ding maw, tiah khawruah har rero mi tampi kan um. Asinan, a tuvekin pawlkom sihcih hnget zet sungah pumpak zocio khal an tel theh asile santhar bungrua ttha thawn pehzawm awknak neih ringring asi tikah kan miphun kan hlo lo ding. Leitlun khawmualtin ih hmanrua le santhar bungrua le canpual thatha hlawm awk theinak lamzinpi a ong aw sawn dingih kan miphun kan hlo lo ding. Pawlkom tintian ih tumtahtawp cu miphun Pathian cawimawi, miphun thuanthu tuahtthat, miphun sinak kenkawh le thuanthunung tuahttha ding si in tesinfa milai santhuanthu a her liam lai dingmi hrang tiang khuakhang le lamzin tha sialcia ding asi hrimhrim a tul. Lamzin dangdang, pawlkom dangdang, mibur le ramtthen dangdang ihsin tumtah bang aw ah thinlungtum burkhawm in thazaang hlawmkhawm ringring thei khal a thupi fawn. Leitlun khawmual tinah milai 6 billion lakah Laimi thawngzasiar fang umkhawm mi pawl hi santiluang in a fenral lo nak ding hrangah sersiamtu ih tumtah le lunghmuizawng cu thupi bik ah retin leitlun killi ihsin kutkai in san thuanthu tuahtha uhsi!\nHruaitu: Ramsa le rannung pawl khal a bur in a ummi pohpoh in anmah lakah a an an ngai dingmi hruaitu an nei theh. Hruaitu pawl hi ram le miphun, mipi cawisangtu le siatsuahtu khal an si theu. Thawng inn sungih misual pawl, lamzin parih zuu ri sabah pawl le nunau tha lo pawlin ram le miphun an siatsuah dah lo, hruaitu pawlin an siatsuah sawn theu, an tuahnak in siseh an ttuanvo an tuansuak lo ruangah siseh ram le miphun a siat sawn theu. Lamzin dik le tha ah hruaitu khal an si ih mipi canpualtha lamzin phih saktu khal ansi theu. Kawlram ramkulh zoh asile hruaitu pawlin ram an siatsuah theh tiah mi tampi simmi kan thei theu ding. Ruahdan, hmuhdan, duhdan, tumtah bang aw lomi mipi pawl cu lamzin pakhat ah hruai khawm thei dingin hruaitu pawl fimnak a thupitzia cu sim ttul lo asi. Santhar, leitlun killi pehtlangsan (age of globalization) ah ziangtin kan miphun thuanthu ziktluak zetin santiluang zulpeh in siseh leitlun miphun dang pawl thawn tlan zuam nakah siseh santhar leitlun killi ih san thuanthu bungrua tha hmangin kan mipi canpualtha ziangtin kan onsak thei ding, tvp, ruatin hruaitu pawlin khua-hlan lungput lalnak le upat duhnak thinlung kan tlansan a cu zo. Khuahlan lal san le kawlram ralkap uknak hnuaiah mi pakhat ih lalnak sinak cu tuahnak hnakin dinhmunah a hngat aw sawn theu. Santhar tlanzuam awknakah miphun thuanthu tuahtha dingin dinhmun hnakin san thuanthu in in sawmngiarnak tuahnakin thuanthu ziktluak sersuak thei ding a thupi. Canpualtha, bungruatha, le hruaitu tha hrang sangka ongin tlanzuam nakah thinlung pumkhat sinak, tumtah pakhat le raldo mi pakhat thinlungput thiang thawn mipi lamzin ding le dikah fehpi thei ding a thupi. Tuisan mino pawl thinlungput zoh asile miphun duhdawtnak an nei zet. Asinan mibur in siseh pumpak ciar in siseh mi pakhat cio in miphun thuanthu tuahtha dingin thuanthu tuanvo neih mi cio tuansuaknak a takram nunpi tu an maltuk. Pumpak cio in siseh a bur in siseh miphun hrang sunmang, miphun thuanthu liangparah suang cio dingin lamzin hmuhtu kan san minung pawlin kan tul. Tlawng le fim zirmnak ah zirh asilo mi, pumpak cio lungput remtthat tuahtthat le lamzin hmuhtu hruaitu tuisan minung pawlin kan tul. Leitlun kiltinah a ttekdarhmi mipi pawl lung fumkhawm dingin siseh ruahdan hmuhdan pomdan phunphun lakah hmuisel le tumtah pakhat a atthawm aw mi, Pathian Pakhat rian in miphun thuanthu pakhat ttawm aw mi kan sinak lungput hnget le thinlung hram hnget dinhmun khuar thei dingin sunmang thlaici santhar minung pawl lungsungah phum thei tu ding hruaitu kan tul. Cutin sim laiah van ihsin cuvek hruaitu a rung tla ding tinak siloin, tuisan hruaitu pawl, mah le pawlkom, kawhhran, veng, le ramkulh pawlkom le mibur cio ah miphun sunmang (national vision) tlangzarh ausuahpi le santhar minung pawl lungsungah thlaici that uh cio uhsi tiah sawm awknak le forhfialnak sawnah simmi asi.\nCuhmuahhmuah lakah, a namen lomi pek awknak a tul lakah “milai in a thinlung in thil tampi a tumtah ding nan a famkim tertu cu Pathian asi” ti asivekin zawnzaihnak le pek awknak in man a pe rero tu pawl cu sumpai thawn man tah theih lomi thuanthu roling lungbun rero an si ti theih hngilh loin zuam sinsin cio uhsi. Khatlamah, laimi le leitlun mi zokhalin, a bur umkhawmnak kipah, hrial theih lomi tlukin milai mizia in a hrinsuak theu mi “politics” hi Laimi pawlin hrialthiam ding ka cah duh. 6 Billion leitlun mipum lakah a zasiar laimi ramtin kiltinah a tekdarh mi lakah pawlkom le a bur in umkhawmnak hmunah a bawrhhlawh mi “politics” lamtang tuah awknak pawl tanta thei ding a thupi zet. Hrin le hnam, rualpi tthatbik, tlangkhat milesa, biaknak lam thupom, tvp, hmanrua ah hmangin biaknak le social pawlkom lakah siseh ram le miphun thuanthu tuahtha dingin hmalaknakah a bawrhhlawh mi politics lamtang tuah awknak hi miphun thuanthu siatsuahtu asi. Cuhnakin santhar leitlun killi pehtlangsan, santhar santiluangah milai thuanthu in in sawmngiarnak vekin kan miphun thuanthu tuahtha dingin ziangvek tumtahnak thawn ziangvek fimnak thiamnak pumpeknak kan tul ih kan miphun Pathian in zo hi hriak a thih mi hruaitu asi ding timi thinlung tangdornak thawn hawl tlang cio in pumpak pakhat cio hnenah Pathian vozem vek ciar in kutkai in tuantlang kan zir a tul fawn. Dinhmun le sinak ah buai loin hnattuan, mipi rian ding, san thuanthu in inzuam nak neh thei dingin le thuanthu remthat ding sawn hi thupi sawnah ret asi ahcun zoin ziang dinhmun a nei ih ziang hminthatnak a ngah timi ah buai ding a umlo. Saluro tar san ihsin cumputer le santhar bungrua hmansan kan thleng zo vekin hruaitu lungput thleng tul mi kan thleng ve lo asile kan thuanthu kan mah lala in kan siatsuah rero ding tinak asi. Tongdang in sim asile hruaitu pawlin hruaitu ttha hringsuak ding ttuanvo tumpi an nei asi. Cutin siloin politics bawrhhlawh in mibur pawlkom a ciahneh asile hruaitu ttha suak thei lo dingin hruaitu pawlin lamzin an kham, phihsak sawn theu tikah society siatsuahtu ah an cang riangri. Politics bawrhlawh a um tikah, milai mibur thuanthu zoh asile, hruaitu pawlin thiltha tampi an tuah rero laiah senpi vangtlang miphun hrang an siatsuah mi le canpualtha an phihsak mi a tam sawn theu. Tahtthimnak cu “8888” kawlram tlawngta pawl lakah a thleng mi hi asi. Curuangah leitlun killi ah a ummi Lami pawl, hruaitu dinhmun a kai laitu pawl, hruaitu hrilnak le tuanvo pek awknakah a teltu pawl, fimkhur sinsin a tul. Hruaitu pawl kutke cangvai hin anmai insang lawng siloin miphun, mibur, thuanthu khal tampi a danglam ter rero ruangah fimkhur ten Pathian ttihzah le tangdornak in unau tlaihsannak le duhdawtnak sawn in kutkai vivo uhsi.\nMipi: “Miphun in an mipi thawn a tlakmi hruaitu an nei” ti asi. Mahle umnak kawhhran, mibur, pawlkom hruaitu kha zoh cio uhla, kanmah thawn a tlak mi hruaitu kan nei cio asi. Tlunlamah sim zo vekin santhar milai thuanthu thleng aw rero lai, can khirhkhan sanah Laimi pawl mibur lungput a tlaniam tuk mi hi tuaithar (reform) a tul hrimhrim mi asi ti fiangten a hmuh thiamtu pawlin an el lo ding. Kan pupa san laiah mipa kum 18 kim tapoh cu miphun ralkap an rak si, raal an do, fei le nam hman an rak zir. Santhar Kawlram Ram Dinkhawm din hnu ah miphun thuanthu humhimnak le mipi kilvennak cu kawl cozah kutah up a si tikah mipi senpi vangtlang in miphun thuanthu tuahtha dingin ziangvek tuanvo le mawhphurhnak ka nei timi kan thei nawn loih kan liangparah miphun thuanthu kan suang nawn lo. Khatlam zawngin kan sim asile Laimi pawlin kan miphun thuanthu humhim ding cu miphun dang kutsungah kan up theh asile saal miphun lungput kan nei theh zo tinak asi. Ramsa le milai danglamnak bik pakhat cu milai pakhat in amah pumpak hrang lawng si loin a biak mi a Pathian, a innsang, sungkhat, khawpi, veng hnen, miphun le cozah kumpi hnenah ttuanvo a neih hlei ah sersiammi parah Pathian siahhlawh ttha (good steward) si in ttuanvo a neih mi hi asi. Curuangah saal lungput dinhmunah a thleng zomi Laimi pawl lungput tuaithar sal dingin thleng awknak (social/spiritual reformation) kan tul asi. Cutin mipi thinlung sungah senpi vangtlang, a bur in, miphun thuanthu tuahtthat ding cu thupi zetin ngai in, thinlung, taksa, le neih sumsaw thawn siseh cantha pe in cuvek thiltha tuahnak cu upatnak pek asi tikah mibur cangvaihnak hrang lamhruaitu hruaitutha khal Pathian in in pek vivo ding asi. Mipi in kan ngaisan le upat kan pekmi ih zir in hruaitu kan nei ding. Bawhlungsit thiam lawng upatnak kan pek asile bawhlungsit thiam hruaitu kan nei mei ding. Ngakai thiam upatnak kan pek asile ngakai thiam hruaitu kan nei mei ding. Kan thinlung sungah ziang kan thupiter timi in upatnak kan pek mi ziang kan upat ih kan sunlawih timi khal a fainter asi. Kan mipi thinlungput, ngai pawimawh mi le upatnak kan pek mi, kan cawisan mi ih zirin hruaitu khal kan nei vivo ding asi. Abur in kan umkhawmnak poh ah, pawlkom awknak poh ah, sersiamtu Pathian hmin sunlawih in Bible in a zirhmi thatnak duhdawtnak pawl tlaihsan in khat le khat tungding aw tawn dingin, hruaitu pawl dung ihsin dinpi le sawmdawltu lungput tha kan mipi in kan neih a thupi ngaingai fawn. Cuticun santhar leitlun kili pehtlangnak san ah kan milesa tlan zuamnak ah hruaitu khalin in tlanpi ve thei ding asi.\nMipi lakah, a thlangpi thu in, tthenthum ah tthen theih asi: hruaitheih, hruaitheihlo, le hruaitu tiah ti in. Hruaitheih lo pawl hi hruai an theih lo lawng silon hruaitu kephettu, dungah hnuk thlatu, society siatsuahtu an si theu. Anmah in le senpi vangtlang hrang thatnak ngaingai an suahpi dah lo. Hruaitheihmi pawlin hruaitu pakhat hrangah an neih sumsaw an ti thei tawk an pe, an zuam, ih hruaitu ai ah thihngam khal an um. Kan laimi pawlin kan hruaitu hrangah ziangtluk ziangvek kan pe ding, hruaitheihmi kan si maw, hruaitheihmi ziangzat kan um, mipi in ziang duhmi kan nei ih kan duhmi hrangah ziang kan pek zuam? Tvp, parah hngat aw in hruaitu ttha khal kan nei ding ih kan nei lo ding.\nBiaknak: Mipi le hruaitu pawl lungput dik, ding, le thianghlim an neih theinak dingah le ziangvek hi lungput dik, ding, le thianghlim asi ti an theihfiang theinak ding hrangah siseh senpi vangtlang, ram le miphun hrangah ziangvek thu pawl hi siatnak le thatnak thlenpi thei tu thuanthu nung an si, ziangvek lamzin ah kan miphun thuanthunung cu santiluang in a fen rero tvp, mipi in an theih fiang thei nak ding hrangah biaknak lam hruaitu pawlin ttuanvo tumpi kan nei asi. Laimi Khrihfa sinak kum 100 a kim zo vekin Paul in a simmi “A hram thawk ih zirhnak (Elementary teaching of the Gospel)” ah tang ringring loin pitlin lam kan pan vivo a cu tuk thlang. Biaknak lam hruaitu pawlin vanram kainak lawng siloin Bible thutak in milai nuntu a zirhmi, cozah kumpi, vengsung, pawlkom, pursum leilawn le milai pehtlaih awknak pohpoh ah a thianghlim mi thuthluknak (decision) tuah thei dingin mipi zirh, kaihhruai, le lamzin hmuh, meisa eng van sak a cu tuk thlang. Satan mizia phuansuah awknak, huat awknak, le thiltha lo tipungtu si loin Pathian mizia phuansuah awknak duhdawtnak,dingfelnak, diknak le thiltha tuahnak a luansuaknak hmanrua le tipungtu si dingin Bible thutak ih sungmuril zirh, phuansuah le ausuahpi, nunpi a cu tuk thlang. Tuihlan kum 100 ahcun kan pupa rirai biaknak ihsin kawhhran sungtel sinakin vanram kai ding thlukin rak ruat asi. Biak inn sungih cangvaihnak hi a thupi bik le thlarau mi sinak vekin rak zirhmi asi. Cutin siloin Bible in a zirhmi, Pathian lalram misa pawl nuntu, lungput, khawruahdan, milai pehtlaih awkdan, khawsakdan le leitlunah canhmandan, milai damsan, le tumtah pawl fiang le cipciar zetin senpi vangtlang mipi le hruaitu pawl hnenah zirh ding kan si zo. Biaknak lam hruaitu pawlin cozah kumpi le vengsung pawlkom (social/political organization) ah hruaitu ttuan ding tinak siloin mipi le hruaitu pawl thinlung lamzin hmuhtu, meifar vansak tu cu biaknak lam hruaitu pawl an si ringring a tul. Thimlakah a vaktawi rero mi, mah le mah keu aw rero, pah aw rero tu siloin eng hnuai ah unau duhdawtnak, unau tlaihsannak le thiltha tuahnak lamzin ah tumtah le hmuisel pakhat hmuitin mi nei in miphun pakhat, Pathian pakhat bia le rian kan sinak ah pumkhat sinak fiangzetin mipi lungsungah fiangter tu ding cu biaknak lam hruaitu pawl kan si. Hruaitu le mipi pawlin khawruah dik, ding, le thianghlim, cangvaihdan mawi le tha, pawlkom hrisel le cak, pehtlaih awknak thianghlim le duhnung, Pathian le leitlun milai mithmuh ah rinsan tlak le cawimawi tlak nunmawi, milai thuanthu nitin sersuak thei dingin biaknak lam hruaitu pawlin tuanvo tumpi kan neih mi vekin biaknak lam hruaitu le mipi pawlin hnget zetin thlaihsan in kan dinpi, ttuan le nunpi atul asi.\nThuthlunghlun Bible hi Israel pawl miphun nunphung thuanthu asi titu an um. Isreal miphun thuanthu cu Pathian in hmanrua ah a hmang ti cu a el ding a um lo. Nunphung, biaknak, le ramthu (politics) hi a sungmuril ah a hram a sihcih aw theh asi. Khui tawk ihsin miphun a suak ih khuilam pan in a feh, ziang lamzin a zawh ih ziangtin thuthluknak a tuah, ziangtin insang, pumpak, mibur le cozah kumpi pehtlaih awknak din/neih asi ih ziang a tha ih ziang a tha lo, ziangvek thu pawl hi mimal , bulpak thil asi ih ziangvek pawl hi senpi vangtlang thu tlangthil asi, zo in ziangtin ziangtikah ziangvek thuhram parah lai a rel, senpi vangtlang a bur umkhawm ziangtin pawlkom pehtlaih awknak neih asi ih ram le miphun mipi siseh pumpak siseh milai nunsan, damsan, tumtahtawp cu ziang asi, ziangtin milai in sersiammi parah lai a rel ih hna a tuan? Tvp, thusutnak pawl hi san tikah society, kumpi a cozah, biaknak pawl hi a sungmuril ah thuhram suahnak si in an pehtlai aw theh asi. Ramsa cu a tial in hminsin asi vekin, le milai hnipuan mawinak cu a tial le rawngin zoh asi theu vekin miphun mawinak khal nunphung ah alang asi. Khuahlan pupa rirai biak lai ih nunphung tampi cu kan tlansan tanta vekin santhar Laimi pawl nunphung cu Bible thurin milai nunphung in zirhmi parah hngat aw in dinsuah hram sawhhnget kan tul asi.\nLaimi pawl a burpi in ramleng suahnak hi kum hra tel fang asilai. Kum reipi hlanah ziangvek nunphung nei mi kan si, ramleng Laimi nunphung (Chin immigrant culture) hi remtuah rero lai mi asi vekin hmuntin ramtin ah a dingfelmi le a thianghlim mi upattlak asi mi nunphung sawhhnget thei dingin mi zapi ten tuanvo kan nei asi. Kawhhran hi pehtlaih awknak cakbik le thuk bik khal asi vekin biaknak lam hruaitu pawlin thlarau lam vanram kainak lawng siloin khrihfa nunphung thianghlim le mawi nei thei dingin tuanvo tumpi kan nei asi. A ngaingai ahcun khrihfa nuntu ziaza mawi, milai nunthuthlung Bible in a simmi vek in nunphung sawhhnget mi cu leitlun khuitawk ram khalah a nauta dah lo ih nam thlak asi dah lo ding. Curuangah, ramleng Lai Nunphung remtuah rero laifangah kan pupa nunphung ttha lo kan tlansan rualrualin kan Lai nunphung tha pawl la in siseh leitlun nunphung dang pawl lakah a tha lo mi do in a thianghlim mi la in, le Khrihfa nuntu ziaza thawn a mil aw mi nuntu ziaza mawi Bible in in zirhvekin, nunphungtha mawi le thianghlim zirin hramhnget kan sawhhnget a tultuk asi.\n“Stay with me one moment darling, because I can never see you again” “Cam hrih aw maw, camkhat te tal, darling, kan tawn aw sal thei nawn dah nge” tiah Pu Willian Ngun Zam stage parah a lam ih a dungin kei le Pu Kuang lian Ruang in kan rak hler ciamco lai, 2002 Battle Creek, Lai Kumthar Puai tawp zan kha Lai Kumthar Puai tuah tinte ka mang sal theu. America ram rak thleng hmasa lam, Falam milesa lak ih kan upa, Pu Thawng Hmung hni siamsi te le Battle Creek khua ih nulepa fala tlangval mipi pawl mithmai tha hmuh mi pawl kha lungsung mitthlam ah an cam ringring lai. Ka mitthlam ah zan ka ih lai khalah itthang theu tu cu laimi farah zawnzaihnak, pitar putar le nauhak ei in khawp lo, mithmai sia le taksa vitamin kim lo te pawl, dam cak lo ruangah harsatnak phunphun, farah zawnzaihnak in kan mipi a ti retheih mi hi asi. Sihman sehla, America ramah kan milesa pawl duhdaw aw ten, kutkai in ti le rawl kil tlangin, lungawi sopar ten fala tlangval, nulepa, rualepi, mino nauhak ti um loin an kawm aw tlangleng hin lung an ti awi in kan thuanthu a nung lai asi ti in theihter ih hmuh ka khawp thei lo ruangah kumriat sung Lai Kumthar Puai pelh lo ten ka tel ringring.\nMi hrekkhatin Laimi mi harsa rawl ei ding nei lo lai ah cawn le lam, puai tuah rero an ti, mi hrekkhat in biaknak lam in Lai Kumthar puai tuah cu “Satan Puai” asi ti tu bo lo. Mi hrekkhat in thildang tampi tuah ding um lai ah kumtin Puai tuah lawngmaw si kan ttuan, titu bo lo. A phunphun lakah USA ih a ummi Laimi pawlin 2002 ihsin pelh loten Chin New Year Festival ( Lai Kumthar Puai) cu tuah asi. A thatnak a umih tthat lonak khal a um ve. A tuahtu pawlin a thatnaklam in a buk neh deuh in hmuh ruangah tuah sunzawm asi. A ngaingai ah, leitlunah thil ziang khal hi a pumhlum in a tha theh mi hi thil harsa asi; thimnakah, voksa tla a pum in ei ding sisehla zohman in an ei duh lo ding. A pumpi in ei ding asile a pumsung ih a ek pawl thawn ei ding cu a ten um tuk. Cuvek in puai tuahnak ah a dik lo le tha loin rak hmangtu an um ruangah puaituah a tha lo ti theih cu asilo.\n1988 hnu lam ramsung ramlengah Kawl le Lai tlawngta pawl, Kachin ralkap pawl, le miphun dangdang lak umtlannak ihsin ka zir ngah dah lomi, 2002 -2009 karlak USA ram ih Laimi upa pawl thawn pawlkom hmuhton awknak ihsin tampi ka zir ngah. Kan upa pawl lungthinnem, tangdor lungput te thawn miphun an duhdawtnak, midang zawn an ruat thiamnak pawl hi thangthar nonawn pawlin zir ciohaisehla ka duh zet.\nLai Kumthar Puai pelh lo te in ka rak fehdah nak pawl, USA Laimi pawlin puai kan rak tuahnak hmun pawl cu 2002 Battle Creek, Michigan, 2003 Marryland, 2004 Atlanta, Georgia, 2005 Battle Creek, 2006 Marryland, 2007 Atlanta, Georgia, 2008 Battle Creek, Michigan, le 2009 Indianapolis, Indiana asi. 2010 cu Marryland in a voithumnak an la sal asi. Puai tuah tikah a hlawknak pawl malte ka sim duh:\n1) Lai Miphun Pathian biak, thangthat le cawimawi asi: Kawhhran dangdang, hmun dangdang ah a tekdarh mi Laimi pawl Pathian nung thangthat tlangnak neih asi.\n2) Laimi tawn khawm awknak: Kum 20-30 tawng aw dah lo tla Lai Kumthar puai ah an tawng khawm tikah thazangthar an ngah cio.\n3) Fala tlangval pawlkom awknak: lehnak le zuam awknak phunphun tuah asi. Lai Puai tuah ruangah Laimi nupi pasal neih awk phah ziangmawzat an um zo.\n4) Chin Miphun sinak nunter: Nauhak te pawl khalin “Chin New Year Festival” timi an thei, miphun, nunphung nei in minung kan si ve timi an thei.\n5) Cawimawi tlak cawimawi le upatnak pek awknak; milai kan si sungah a tul mi tuah asi.\n6) Thinlung hahdamnak: Miphun dang lakah Laimi mi tampi kan thleng tikah mai miphun pi te pawl thawn tawn khawm tikah thinlung hahdam zetin Laitlang ngai le lungleng khal a reh ih mai phunpi te pawl thawn ti in le rawl ei tlang, thunuam rel tlang in tikcu hman asi.\n7) Lai hla, laitong, lai nunphung, le Pathian nung a bia mi miphun kan sinak nunter, tlangaupi asi.\nTampi lakah, malte ka ngan. Ramtin hmuntin ah a thlengmi kan milesa pawl, a bik takin, thangthar nonawn pawl hnenah ziangvek miphun kan si ih ziangtin pawlkom, pehtlaih awaw, sawm dawl aw, tungding aw tawn, upat nak pe aw tawn mi, miphun pitling kan sinak pawl siseh Pathian nung a be mi miphun kan sinak pawl langhngan in zirh, nunpi, le kaihhruai thei nak ding hrangah hmanrua pakhat asi. Lai puai tuah tikah a siatnak lam an sim theu mi cu zuu in asi bik. Asinan, Laipuai tuahtu pawlin khuahlan kan pupa cawnlam lai bangin zuupi an pe lo ih a in duhtu pawlin anmah te an in mi asi. Cuvek lakah, Lai Kumthar puai tuah tikah mi zokhalin sual tuahnak canttha vekin an hman lo ding a thupi zet. Cutin a hmangtu pawl cun anmah ih an nawnpi mi lawng siloin kan miphun hmel an siatter ih kan miphun thang an siatter asi ti khal fiangzetin tlangau pi a tul ve. Curualrual in Lai Kumthar Puai tuah tikah a thianghlim mi le santhar zumlo tu pawl cangvaihdan, cei awkdan, Pathian um lo vekin a nungcangtu pawl lungput langternak hmun, thangthar nonawn thinlung siatsuahtu asi lo ding khal hruaitu le puai zawhtu mipi pawlin ttuanvo kan nei asi.\nA selam sim hmaisa asile, Laimi tthentthek tertu, unau sungkhat duhdaw aw thei loin a hua aw tertu hi Bible in a simmi Pathian asilo. Laimi khrihfa kan cannak kum 100 a kim zo vekin Thuthangtha kan theih pekte ih zirhnak (elementary teaching of the Gospel) ah kan tang ringring lai mi hi tlansan a cu zo. Bible in a simmi thlarau mi sinak cu Biak inn sungah tuahnak in cuai thlai theih asilo. Lamzin parah a rilbah mi parah kan tuahnak, thawng inn sungah, minaa damlo, farah zawnzai, nekcep mi pawl, le nulepa nei lo, a tlasamtu pawl parah kan tuahank sawn in Zesu in thu in sut dingmi asi ti in sim cia. Kan ram khrihfa sinak hi Bible in a simmi thawn a hlat awk tuk nak tampi a um zo. Khrihfa ram le miphun pitling kan sinak, kan thlarau mi sinak cu Biak inn sungah ziang kan tuah timi siloin vengsungah, pursum leilawnnak, puai tuahnak, zung hnatuannak, cozah thuthluknak, pawlkom awknak, sum lut sumsuak, kan taksa hman awknak, tongkam, duhdawtnak in sihcih bawmbawi awknak, farah nauta kan bawmbawi nak, inhua tu parah thiltha tuahnak, zumlo tu hnenah thuthangtha simsuaknak, sersiammi parah kan tuahnak le cangvai, kan nitin insang le kawhsung kan nunphung ah lang dingmi asi. “Mi zokhal, Pathian ka duhdawt tisi a unau a duhdaw lotu cu thuphan per asi” tiah sim kan sivekin Bible zirhmi duhdawtnak nunphung hi kan ram le miphun in nunpi ding kan sisawn thlang. Cuvek thotho in Mikhah 6:8 nakah a sim vekin kan thlarau mi sinak cu “ a dikmi tuahnak, duhdawtnak in unau tlaihsannak, tangdornak in Pathian thawn fehtlang nak” in langter ding kan asi. Mai kawhhran pawl sungtel duhdawtnak le mai lamtang ah ruahmi, le maihrang thatnak tuahtu pawl par lawngah duhdawtnak kan neih mi cu leitlun zumlo tu pawl thawn dang lam nak zianghman a um lo. Bin la Den in a milesa pawl a duhdawtnak thawn danglam nak zianghman a um lo mi asi. A tawizawngin simasile a miphunpi, Khrih ah a unau, Pathian pakhat a be tlang rero tu pawl duhdaw awk thei lonak cu mitcaw umkhawm kan si ti fiangzetin Bible in in sim.\nNuntu ziaza lam zoh asile tuisun minung, khrihfa ti aw pawl tampi hnakin kan pupa rirai be tu, zuu ri sabah in a rak nungtu pawl an felsawnnak a tampi. Thuphan per, nunau mipa sualnak, rukruk a dik lo in ngahnak, tvp, ah santhar minung pawl kan tla niam tuk mi hi khrihfa pawl fehsual nak ruangah asi. Cui hleiah, khrihfa zumnak pacangtha cun a ram le miphun hrangah tuanvo nei nawn lo, a miphun thuanth le nunphung tuahttha dingin liangparah suan mi nei nawn loin a cangvai mi hi fehsualnak tumpi asi fawn. Missionary le tuu khal tu ah Pathian hriakthih le kawhmi cu ttuanvo hranten a um vekin milai zo khalin mai miphun, mai thuantu, mai miphun nungphung tuahtha, kenkawh, zirhsawng dingin tuanvo kan nei theh timi hi Bible in a zirhmi nunphung asi sawn. Lai miphun Pathian in Laimi pawl a tthentthek si loin Pathian thu lasualtu pawl sawn in miphun kan tthentthek mi asi. Biaknak pawlkom pakhat cu a damcak maw, a hnget khoh maw, a famkim maw ti cuai thlai tikah thlarau nun, leitlun miphun le society sungah a cangvai le tuanvo lakmi, milai nunthuthlung a kenkawh, nunpi le tlangzarh mi parah hngat aw in theihtheih asi. Miphun, Pathian le zumnak ah pumkhat asimi thangphawknak thar, tuarthar sal kan tul. Thuanthu herliam in santhar minung pawl atuvek in a fen vivo ih kan tesinfa pawl mawhsiat kan silo nak dingah siseh Pathian thutak in in zirhmi a tak nunram, miphun ah siseh zumnak thlarau nunah siseh a pitling mi miphun kan si thei nak ding hrangah kiltin in Bible ih a simmi zohtiam hmuhtiam nunpithiam kan cu tuk thlang.\nLaicin senpi nan zapi ten Pathian hmaika cen thiamtu si hram uh!


Eih-Met-Sone-Ya (အိပ္မက္ဆုံရာ) Hlasak Zuamawknak Ah Sung Tin Par Zohdiktu Ttuan Ding - Chinland Today Media\nApril 28, 2014 1:29 pm·2 comments\nRampi huap hlasak thiam Sung Tin Par cu tuihkum Eih-Met-Sone-Ya (အိပ္မက္ဆုံရာ) Season- 9 hlasak zuamawknak ah zohdiktu a ttuan ding thu Popular Journal cun a tarlang.\nSung Tin Par cu tuihkum titoih puai sung Naypidaw Sky net Mandat ah mipi awihnak nei in lungawiten caan a hmang.\nTitoih puai ttheh April thlacem ahcun Penang ah hlasak ( ေဖ်ာ္ေျဖပြဲ) nak nei ding a siih May thla ahcun Australia ah hlasak ding a neih thu theih a si.\n“Penang ahcun biaknak lam in a siih Pathian thangtthatnak hla ka sak ding. Australia cu Mipi awihnak menmen a si ding. Cumi cu May thlacem ah a si ding” tiih simtu sung Tin cun A netabik a suahmi Album thar khal Titoih puai thluh, kum thar ah a zaih thok ding thu theih a si. Kum Thar ah series thar ziangtin a zaih ding tile\n“Lawlawse ka zaih zomi pawl cu a tthabik si dingin ka zaih. Tuahsal ka duhmi khal a um nan caan ka ngah lo. Tuikum sungih suah thei ding cun ka tumtah. Mipi khal lungtling, keimah khal lungtlingmi hla pawl cu a hleice ih thasuah in ka zaih ko. Ka hla tinkim ah keimah in lem ka cang thluh lo. Ka duh hleice-mi hla pawl lawngah keimah in lem ka cang. MTV ah hla pawl hi ttha zetin tuah a si” tiin Sung Tin Par cun a khui MTV thawn pehparin simfiangnak a nei.\nSung Tin Par cu Titoih puai thluh ih hlasak zuamawknak (အိပ္မက္ဆုံရာသီခ်င္းဆုိၿပိဳင္ပြဲ အစီအစဥ္) Season- 9 ah zohdiktu a ttuan ding tiin theih a si.\n“A hlan ahcun mikhual/khuallian dinhmun in ka rak tel dah. Hlan deuh khalah zohdiktu dingah in rak sawm ko nain kei cu khualtlawng vivo ka si ruangah ka rak telpi dah lo. Tuittum cu keimah khalin ka paih(စိတ္ဝင္စား). Duh khal ka duh ruangah ka tel ziknak a si” tiin hlasak zuamawknak ih a tel ding thu thawn pehparin simfiangnak a nei tiin Popular Journal cun a ngan.\nKan dung naite khalah Popular Journal thotho cun Sung Tin Par in a kum upat hlanih single live show tuah thei a beisei thu an tarlang dah.\nKa Hmailam Ih Duhmi Hrang Cu Thlacamnak Thawn Ka Hlan : Naw Naw\nkhin do sang says:\non May 14, 2014 at 3:56 pm\nkanmah cate rori ih rak siar ding ka hmuhcu suah man nei ka ti aw tukkalo fakin ka lo cawi tuk nan bangnak par ah PaThianin lo thlawsuah hram seh.\non May 14, 2014 at 3:59 pm\nkanmah cate rori ih rak siar ding ka hmuhcu suah man nei ka ti aw tukkalo fakin ka lo cawimawi tuk nan bangnak par ah PaThianin lo thlawsuah hram seh.


III. Thillung zate peknak in ziangtin na duhmi nan tuahsuak thei ding - Hre Mang\nIII. Thillung zate peknak in ziangtin na duhmi nan tuahsuak thei ding\nNa thinlung zate na pekawk ruangah ziangtin na duh mi pohpoh na ngah thei ding ti cu na mang a bang men thei. Na zum lo men thei. Asinan, ka lo simmi hi thaten ruat aw. Thinlung duhthusam na neihmi pawl kha thaten na zohsal a tul. Thilcang thei lo mi kka mangman vek fangin duhthu na sam men maw, thil a cang thei dingmi, na tuah duh mi kha na thinlung suangtuahnak in duhthu na sam maw?. Na duhthusam kha Pathian duhnak hnuaiah na up awk hnu ah na thinlungih duh mi cu Pathian duh mi le tumtah mi asi ahcun a famkim thei lo ding, a cang thei lo ti zianghman a um lo asi. Asinan, zianghman tuah tum si loin duhthusam suangtuahnak men kha san nei lo, mah le mah siatsuah awknak men asi Na thluak le na thinlung na seng lak men ih na thinlung a lo ti re thei men asi. Na thinlung thiangten thu na ruat ih na tuah duh taktak mi na thinglung duhthusam cu na thinlung le thazang zaten na hmang aw ih na zuam asi ahcun na duhthusam cu na ngah hrimhrim ding asi. Duhthu na sam tikah na mitthlam in na duhthusam mi pawl kha zuuk vekin na hmuh thei a tul. Thil pakhat na tuah tikah na pitling hrimhrim ding asi tiah zum fawn aw. Laitongin “Zum aw lo ih tilungkhat” an ti vekin mah le mah zum aw lo cingin thil na tuah asile nangmah le nangmah na duhmi ngah thei lo dingin na dal aw rero asi. Ziang na tuah tik khalah cah lonak, tlamtlin lonak, le beidawnnak pawl in na thinlung sungah hmun luah hrimhrim hlah hai she. Suangtuahnak luangliam men ah na thinlung na thazang le na tikcu hmang liam men aw hlah. Ziang na tuah tik khalah na tuah mi lamzin a thawk ihsin a cem tiang fiang zetin na hmu cia thluh thei lo ding nan nangmah cu na tuah duhmi pitlin dingin lamzin dik na feh rero ih cumi pitlin dingin a tul mi hmanrua, thinlung fimnak cahnak le thazang pawl cu nangmai sungah a um hrimhrimm asi ti zumnak thawn feh in tuan aw. Thaisun ah na duhmi na pitlin theinak ding hrangah tuisun ni ah nangmai sunglam thazang na hman thiam awknak parah a hngat aw asi.\nZiang na tuah khal asile leitlun pumpi in na tuah mi kha a dik lo, a tha lo an ti hmanah nangmah in na tuah mi kha a dik a tha asi ti na theifiang ahcun feh vivo aw tuah vivo aw. Pathian lawngin ziang a dik a tha ti hi a thei. Na ruahnak le na duhnak a lo tawm thei lo tu leitlun milai pawl ruahnak le hnaihnawknak ruangah na tuah duh kha ziangtik hmanah dung sip san hrimhrim hlah. Nangmai sunglamah Pathian Thlarau in fimnak cahnak a lo pekmi kha hmangin a dik a tha asi ti na hmuh fiang mi kha feh pi vivo aw la nangmai sunglam huham cahnak kha na hman thiam asi ahcun na duhthusam cu nikhat hnu ni khat a famkim cutco ding asi. Na tuah mi kha nangmah hmanin na zum lo asile midang cun tha an lo pe ding ti ah ruat hrimhrimm hlah. Na tuah mi kha nangmah hman in na tuah suak thei, tuahsuak thei dingin fimnak cahnak na nei ti na zum aw lo asile midang cun an lo zum dingih thazang an lo pe ding, na dung an lo thlun ding tiah ruat hrimhrim hlah. Na tuah mi cu na kiangkap milai pawlin lo theihpi lo khal hai sehla nangmai sunglam fimnak cahnak in a tha na ti ih na tuah ruangah feh vivo aw la a tawpnakah mi tampi mangbangza na tuahsuak lai ding. Midang pawl cu an fim cuang cak cuang an tha cuang in ruat hrimhrim hlah. Nangmai sungah Pathian hmuihmel keng, milai cahnak huham cu famkim zetin a umih cu pawl cu na hman thiam asi ahcun midangin an duh mi an tuahsuak thei vekin na tuah suak thei ve asi ti zum aw. Ziang na tuah tik khalah “ka tuah a tul, ka tuah thei, ka pitling hrimhrim ding asi, ka duhmi pawl tuah suak thei dingin keimai sungah fimnak cahnak thazang famkim a um asi” tiah zum aw aw. Cutin na tuah duhmi a lo hnaihnawk tu pawl kha na sunglam huham cahnak thawn doneh thei ringring fawn aw.\nKa sungah a ummi thlarau cun ka thinlung sungah duhnak in pek mi pawl cu tuahsuak thei dingin a tul mi fimnak, thazang, hmanrua pawl in pek asi. Ka duhthusam pawl tuah suak thei lo dingin dodalnak pawl hmuahhmuah cu ka sunglam milai huham cahnak thawn ka do tikah zianghman in doneh thei tu a um lo. Ziangruanmgah tile dodal tu ka nei tam sinsin, harsatnak ka tong tam sinsin asile ka thahri rin sinsin in ka tangih cak sinsin in ka feh. Ka sungah um in icelcilh tu Thlarau THianghlim ih huham cahnak cu a lang tam sinsin asi. Ka ral pawl an cak sinsin asile keimah ziangtluk cahnak ka nei ti ka thei aw sinsin. Ka ral pawlin fimnak phunphhun an hmang asile Pathian in ziangtluk fimnak ka thinlung sungah a ret ti ka thei tam sinsin. Ka sungah a ummi thlarau cun leitlunah ka ton ding mi harsatnak le hniksak nak dodalnak pawl hmuahhmuah doneh thei dingin le ka thinlung sungah duhthusam in ret sak mi pawl tuah suak thei dingin a tul mi hmanrua, fimthiamnak, thazang pawl kha in pek cih theh asi. Cuvek ruahnak cu na nitin nunah na thinlungah um ringring sheh. Dodalnak na tong tam poh asile ziangtluk cahnak na sunglamah a um ti na thei fiang aw sinsin ding. Cutikah nangmah kha na ral lamah tang pang lo dingah relring aw. Curuangah Pathian rawn hmaisa in na thinlung ruahnak thawn thaten na ruat hnu ah na duhthu na sam mi pawl kha na tuah suak thei lo dingmi an um lo. Na tuah lo lawng asi thei. Na thinlung in daiten a ruat mi pawl khka tuah pitlin theih mi lawnglawng an si. Na tuah lo lawng asi thei. Na thinlungin duhthu a sam mi pawl kha tuahsuak thei dingin nangmai sungah fimnak, cahnak le hmanrua pawl an um theh asi. Cu pawl na hmang thiam lo lawng asi thei.


Valentine’s Ni Cibai | VCTH\nHome » Hmun Le Hma » Khual Tlawnnak » Valentine’s Ni Cibai\nA sunglawi mi Duhdawt awtu pawl ih ni ah VCTH in duhdawtnak thawn cibai kan lo buk. Duhdawt awtu pawl ih ni ah papar a co lo tu lengnu pawl tla tui kum sungah lungduh valpa tong thei ding in thlaza kan lo cam sak.\nValentine’s ni cu duhdawt awtu pawl ih ni a si hleiah VCTH hrangah tla suahni ni sunglawi zet a si fawn. Rualpi hrekkhat pawl thawn Falam khuasungah aa zetin mai nammi thuthang cazual te a rak zuar rere dahtu rual le pawl tla ka mang. Cun VCTH online ih hna kan ṭuan hnu ih teimak zetih in ṭanpi tu rual le pawl, teimak ten ca in ngan saktu rual le pawl tla hih hmun in lungawi thu kan sim fawn.


Zaangfahnak Tahfung - Chinland Today Media\nApril 7, 2009 10:07 am·0 comments\nA lo tlensuaktu cu a siat theimi sui le ngun bangtuk a si lo. A lo luattertu cu a sunglawimi Khrih thiisen in a si. -1Peter 1:18-19\n– 1Samuel 1-3\n– Luka 8:26-56\nPathian ih ropitnak tokham ihsin kalvari thinglamtah tiang ziangtluk a thuk in a hla? Runtu ih in duhdawtnak tahfung cu ziang a si? Paul in Filipi cakuat sungah hiti’n a ti: Jesuh cu ningzah riahsiat khur sung lut dingah van sunlawinak ihsin a rung ttum (Filipi 2:5-11).\nKhrih cu kumkhua in ziang hmuahhmuah sersiamtu le Bawi a si. Leitlun fihnungza le a siat theimi tlunah sunlawih mi a si. Amah cu nunnak ih bulhram a si ih vancungmi siar cawk lo in thangtthat hla an sak. A hloral dingmi milai in duhdawtnak ruangah, “Amah cu cross ih thihnak tiang tuar in zawn a lung. Tangdornak thinlung a nei” (c. 8). Kan leilung fate ah a rung, rimsiazet rannung pawl innte ah a suak, caw rawl peknak kuang sungah an hlum.\nA upat tikah riahnak hmun hman nei loin a um (Matt. 8:20). A ti a haal, nunau nu pakhat hnenah tidai a dil (John 4:7-9). Donhar in a um, thli sia hrang reromi lawng parah a it that (Mark 4:37-38). Sualnak a nei lo, mi seenpi in an lawm (Matt. 21:9) sual mawhnak nei vekin mawh an thluk, harsatnak tuar in Rome pawl ih cross parah a thi.\nHimi cu Pathian ih tokham le kalvari karlak hlatnak a si! Cumi cu a duhdawtnak le zaangfahnak tahfung a si!\nRundamnak run kengtu duhdawtnak ih sauzia,\nMinung hnen thlengtertu zaangfahnak;\nCuih tikel pi cu Bawipa in a tah Kalvari ah.\nKumkhua rundamnak laksawng in pe dingah\nPathian cu milai ah a cang.\nDonak Hrang Raalthuam\nThlacamnak ih A Tuah Danglammi\nTartuk Ti A Um Dah Lo\nA Siami Tontehnak Kipah


A tlangvalpa in nupi a neihsan ruangah an puainak ah feh in ṭhulhsal dingin a va ngen (video) - IHBURLEN\nZuknung (Film) lawngah tivek kan hmu ṭheu nan, tui’ ta cu a taktak ih thilthleng a si.\nFala pakhat cu a tlangvalpa in nupi dang a neihsan ruangah thinlung kekkuai in mopuainak hmunah a ve feh. Video ih a langdan vek asile mopuai an tuahnak hall kot ah nunau pakhat cu thin le ham khal kaiaw loin a caiciling vutvo.\nHi thil maksak zet hi India ram Madhya Pradesh, Hoshangobad ih thleng a si ih nunautu hi Kanpur ihsin Hoshangobad a ra ih a tlangvalpa in nupi dang a neihsan ti a theih ruangah mopuai an tuahnak hmun a pan cih.\nGate kharmi cu a hnin ciamco ih hlaral ihsin a tlangvalpa cu a nupi neihmi ṭhulhsal dingin a ngen rero. A mitthli le canghnap thawn, thinlung vaivuan zetin a sawltal ih zohman runtu a nei lo. Cu hleiah a kiang umtu pawl cun an kham ih an tlanter lamlam.\nZee News ih a tarlang dan vek asile Kanpur fala hin a tlangvalpa thawn kum thum khengte an thlunawknak a rei zo. An karlakah ṭhenawknak thu rel a um lo nan, rinlopi’n a tlangvalpa in nupi dang a neihsan cu a tuarthiam lo tuk a si. An 2 hin Bhopal Private Firm ah hnatuantlang an si.\nIndia ram ahhin nu le pai’ lungkimnak loin nupi/pasal an nei lemlo.\nNa duhmi hnakin a lo duhtu hril hna thiam aw (7)


Falam, Hakha le Thantlang mipi ralring cio dingin thu an than - Falam Online Media\nFalam, Hakha le Thantlang mipi ralring cio dingin thu an than\nMarch 23, 2021 Ni Hnem Sung\t0 Comments\nMyanmar rampi buainak cu a ninii in a zual vivo ih ralkap pawl cun an tumtah mi hluhsuah thei dingin ziin dangdang an hawl ih a phunphun in an cangvai.\nCuvek ruangah le Chin ram lam pan in ralkap 50 hrawng an kai so ti`n thuthang a suak ruangah duhphorhnak nei ringringtu Falam, Thantlang le Hakha mipi pawl cu ralring zetih um cio dingin online ah simthan awnak an nei.\nFalam mino pakhat in “March 22 ah khan Falam lamzawh duhphorhnak ah mipi tel lo dingin Tlangthan ralrin peknak ca pakhat an tar. Cuvek ca tarnak le a um zo tikah tuih ralkap 50 hrawng Chin ram pan in an ra so timi hi pehtlaihawknak a nei pang pei maw tivek khal ruah ding a um. Curuangah cangvai tikah ralring cio dingin thuthan awk a si” a ti.\nFalam mipi lamzawhnak ih tel lo dingin ralrin an pek nak ahcun “duhphorh cangvaihnak nei zual pawl in March 22 ihsin thla cem karlak tiang a hrang zawngih duhphorhnak nei dingin mi taw an tok ih hriamhrei le ziinan palang tivek an hmang ruangah lamzawh duhphorhnak neitu mipi an hliam ih kangmei suak ding khalin an cangvai.”\n“Curuangah mipi lam in cui caantikcu ah duhphorhnak/lamzawhnak ah tel lo dingin le kangmei ralrinnak hrangah lamziin pawl phit/kham lo dingin ralrin kan lo pe” tiah an ngan. Asinan zoi` ca suah mi a si ti an ngan tel lo.\nTlangthan ralrin pek nak ca thawn pehpar in Falam mino pakhat cun “hih ca pawl cu zaan lai ah Falam khua laili le Cinmual ziin pawl ah an tar ciamco. Ralkap/palik pawl ih tarmi khal a si thei ih CDM le lamzawh thape lotu pawl in mipi ṭhih nakah an tarmi khal a si thei. Ziangvek a si khalle kan nih mino pawl cu hmai kan nor hrih ko ding. Nan, tulai boruak cu kan thei cio vekin mallai fimvar deuh cu a ṭul” a ti.\n← Ralkap pawl in Kum 7 nute an kap that\nHakha Swimming pool ah mipakhat a tla that →\nChinmi ralkap tlan le Palik tlan mi 4 in an hmuh ton mi pawl an relsuak thluh


US Ambassador Ih Tongmi Kawlram Cozah In Duhlo - Chinland Today Media\nJanuary 28, 2013 2:52 am·0 comments\nYANGON: Kawlram ralkap le KIA ralkap kahawknak um rero mi ah, ram tamtak ihsin tongkam dangdang hmang in kawlram cozah an hmuhnak cu theih asi.\nCumi ah, US ram khal in kawlram cozah in hivek ih hnam tenau sawn le a ramsung mi hnen ih a thil tidan thu ah a dem thu asim ve. Cumi thuthawn pehpar in, Kawrlram cozah cun, US ih a tongmi parah a lungawi lo thu The New Light of Myanmar ah a tarlang asi.\nCutawk ah cun, “KIA le cozah ralkap kahawknak par ih US ambassador ih tongmi parah kawlram cozah cu a lungawi lo. Ziangahtile, cozah lam lawnglawng demnak tongkam suah asi. Ram tamtak zoh sehla, an ramsung ih tapung pawl cu cozah cun cem viarviar ko a do ringirng theu.\nKIA pawl in cozah ralkap khal tampi an thiter ve ih, cun, anmah khal in dodal tu an si ruangah cozah cun kan do ding hrimhrim sawn asi. Kawlram cozah par lawnglawng ih mawhphurhnak le sualpuhnak a um ringring mi hi a diklo asi” ti in a tarlang.\nKawlram Sung Buainak Hmun Pawl Bawmtu Ding Cozah in Siang\nJapan Bawmnak Thawn Yangon Khawsung Electric Tuah Tha Ding


Ke Pathum Nei Leng Thawih Cabu Phurtu Italy Putar Kha! - Chinland Today Media\nAugust 8, 2014 5:47 am·0 comments\nItaly ramih ‘Antonio La Cava’ timi putar pakhat, tlawng saya țuannak ihsi cawl zo (Pinsin) a siih amah le amah “the master of the road” tiin hmin a pe aw.\nCabu a khatih retmi ke pathum nei leng thawn Italy ram thlanglam ‘Basilicata’ ih ummi khawte kipih lamzin parah kum 2003 ihsin nuntu khua a sak thok zo. Kum 42 sung tlawng ca a zirh hnu ah tlawng khaan lengih nauhak pawl hnenah calai duhnak thinlung an neih ding tumtah zettu a si.\nCutin 2003 kum ah motocycle pakhat a lei ih Cabu 700 tlem theimi ke pathum nei lengah a sersuak. Cuih a leng thawn khawte pawlah tuini tiang zarhkhat veikhat a tlawng lai.\nKhawte a thlen cun kiling aw thawn mipi a theihter. Khua mipi pawl cu cuih aw an theihin an ra suak cio ih a hnen ihsin cabu an duhmi lakin sn sang, an siar. A man piasen khat hman la lo’n a lak rori in khaw khat hnu khawkhat feh in mipi ca an siar duh ding tumtahin meisa a muah.\nAntonio cun, “Minung pawl hi ca siar an thiam ngah cun ca siar paih tuk lo’n an um thei. Ca siar timi hi țuanvo tumpi pakhat ah ruat lo’n nomawknak pakhat ih kan ruah a duhum” tiin interview an tuahnak ah a sim dah.\n[source: amazing facts]


Hakha-Thantlang ziinpi ah Suamawknak rapthlak a suak | Falam Online Media\nHakha-Thantlang ziinpi ah Suamawknak rapthlak a suak\nHakha le Thantlang karlak ziinpi ah misual pathum in U Aung Aung paisa ting 17 an long tiah theih a si.\nU Aung Aung cu kum 32 mi a si ih Thantlang ah leiba a cawh hnu, a tlung lam ah hivekin vanduainak a tong mi a si.\nJanuary 16 ih thilthleng a si ih, hih thuthawn pehpar in Thantlang palik bawi U Than Lwin cun “a tu hi zingzoinak kan nei rero lai. U Aung Aung paisa longtu misual pathum hi Thantlang lam maw Hakha lam ah an tlan timi kan thei ciang lo. Amah U Aung Aung khalin a thei lo.”\n“Khawi hmun an pan timi theih a si lo ruangah zingzoidan a har deuh men thei. Asinan, Tikir palik le Hakha palik thawn hnaṭuan tlang in zingzoinak kan nei rero. U Aung Aung in a paisa longtu pianhmang a simmi vek hmuihmel neitu kan hawl lai ih kan hmu a si ahcun thusut zingzoinak kan nei ding” tiah The Hakha Times hnen ah a sim.\nU Aung Aung cu Irrawady ramṭhen ih ra mi Kawl miphun a si ih Kunya le khaini zuar in pumcawm awmi a si.\n“2021, January 16 ah Thantlang ih leiba a cawh mi kyat 100,500 le a mah bulpak paisa keng in Hakha lam pan in a kir sal.\nThantlang in peng 9 hlatnak hrawng a thleng ah Lai ṭong hmang mipathum in lamziin an rak kham. Ziinkap ah an hruai ih tape aire thawn a kut le ke an ṭon hnu ah a ka khal tape thawn an phit sak. Cuhnu ah a paisa ting 17 an long” tiah Thantlang IPRD nih a tarlang.\nHih thu thawn pehpar in Thantlang peng palik zungin (pah) 3/2021/pukma 392 thawn thubuai an tuah ih thuhla umdan le misual pathum hawl in zingzoinak an nei rero a si.\n← India ram ah Covid 19 Vaccine an hmang thok +Siidawt hmaisabik hi zo a si?\nPresidential Inauguration Ni ih Pu Trump tel tum lo nak san →\nHakha ih Bomb puak hnu, Mipi Lung luahkhat zettu Thuhlapi Pakhat\nJune 6, 2021 Ni Hnem Sung 0\nChin Pacangṭha pahnih i hnawngmi Chin SAC Chairman sinak cu Pu Ngun San Aung an pe fel\nFalam Covid Dokhamnak hrangah neihsiah sumpai uilotu zohṭhimtlak innsang 2\nAugust 3, 2021 August 3, 2021 Ni Hnem Sung 0


Thu An Sut Ih An Hremnak Ah A Ke Tin An Dirsuak – Meifar\nMyanmar Filmmaker hminthang Ma Ein cu June 5 sun ah Yangon a inn ihsin a suah zawngah ralkap pawlin an rak kai. An kaihnak hi thlakhat a kim zikte thlang nan ziangruangah an kai ti an thei hrih lo.\nAumnak thawnginn ihsin suak pakhat in “Ma Ein cu an hrem nasa tuk, thu an sut ih an hremnak ah a ke tin zaten an dirsuak thluh. A taksa dang khalah hliamhma nasa zet a tuar ruangah siizung ah ni 10 sung an tuamhlawm. Tu’ahcun a ṭha zo, siizung ihsin a suak zo ih ralkap thusutnak hmun ah aumsal zo” a ti.\nTutiang an suah hrih lo ih a innsang pawl khalin an pehtlaih thei hrih lo ruangah an seherh tuk. Burmese Women’s Union, Daw Tin Tin Nyo in “Ralkap pawlin rampi daan an pahbal. Ma Ein cu sualnak nei ih an kaihmi a si lo, rinhlel thu ih kaihmi a si ruangah thu cu an sut thei nan hrem theinak an nei lo” a ti.\nMa Ein cu Myanmar Filmmaker hminthang a si ih zuknung thuhla ah ramdang dang ah arak feh ṭheu. Ralkap in Myanmar ramsung thuneihnak an lak hnu June 28 tiangah minung 883 zat an that zo, sualnak neilo minung 6399 zat an kai ih 1966 zat cu an suahsal.\nSualnak neilo minung 5202 zat an kai lai tin zingzoitu pawlkom AAPP in an phuang. Thawnginn ihsin suak pawlin an mi hremdan rapthlak cu an phuangsuak, rawl khal khopkhamten an pe dah lo. Nunau pawl cu mipa-nunau sinak lam khalin an phuahcok ṭheu tin an phuang.


Ni Khatkhat Ah - Chinland Today Media\nNi Khatkhat Ah\nJanuary 20, 2013 12:46 am·0 comments\nBible Siar Ding: Efesa 1:3-14\nZiang hmuahhmuah hi Pathian Amah ih tumtahmi le ruah ciami vekin a kim ttheh. Khrih thawn kan pehzom awknak thawngin a minung si dingah Pathian in in hril zo; cumi cu Amah ih tumtahmi a si iha hramthok ihsin a rak khaukhih ciami a si.\n– Efesa 1:11\nNi khatkhat ah. Himi ttongkam ih umtu daan hi ttha te’n ruat hnik. Ni khatkhat ah, Keimah in … Ni khatkhat ah kanmah in … Ni khatkhat ah Pathian in … tivek pawl hi!\nNi khatkhat ah, ziangtinkim Khrih sungah a famkim thluh ding. Ni khatkhat ah A ra kir saal dingih a sersiammi zate – lei le van – a ra uk thluh ding. Ni khatkhat ah kan zate’n Pathian hmai ah kumkhua in kan um ding.\nSikhalsehla, Paul in kan rocomi thu a ngan tikah a liam cia (past tense) ttongfang a hmang. A ro kan co zo. Cumi cu hmailam caan ih a ra canglai dingmi a bang, asinan Paul in cumi cu a cang zomi thil vekin a ngan. Paul in thinglamtah parih Khrih ih a ttheh zomi thu ih a rinngamnak ruangah kan rocomi cu a si tengteng timi cungcang ah zianghman rinhlelhnak a nei lo. Paul ih thinlung sungah cumi cu a rak cang zo. Pathian Thu ah zianghman rinhlelh ding a um lo, ziangahtile Pathian in Thlarau Thianghlim in pek ih pakhat cio in a famkimnak co dingin caan ttha kan nei thluh.\nKan zate’n a sunglawimi hmailam caan hrangah cuan theinak caan ttha kan nei. Raalring te’n um aw, ziangahtile ni khatkhat ah a ra thleng ding.\nVancung ih ka Pa, ka roco dingmi a hmun ruangah ka lungawi. Zohman in in long thei nawn lo ding timi parih hngatsan thei dingin in bawm aw.\nKa kiangkap thil ziangmi in Khrih sungih ka co dingmi in rinhlelhter? Tuni ah Paul ih thuzirhmi in ziangmi in bawm thei?\nTikcu Caan A Thok Hlanah\nRo Comi pawl\nKum Hlun Zoh Saalnak